《书堂山》
宋代·刘克庄

子厚文章宗，仲涂岂后身。
不肯作崑体，宁来牧湘滨。
诛茅翠麓颠，日与书卷亲。
划去五季衰，挽回六籍醇。
欧尹相继出，孤唱繇伊人。
风流渭已远，尚喜栋宇新。
千峰高丛丛，一江碧粼粼。
禽鱼暨草树，纖悉几案陈。
涧泉既可汲，山木亦可薪。
熟读壁间藏，痛扫毫端尘。
勗哉山中友，勿压泉石贫。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。